Lars Aslan Rasmussen fik besked på ikke at udtale sig om muslimer eller islam. Ellers ville det få "konsekvenser".

- Du skal ikke sige noget om muslimer og islam. Ellers får det konsekvenser for dig.

Den 37-årige folketingspolitiker Lars Aslan Rasmussen blev søndag formiddag standset på Englandsvej på Amager, da han på sin cykel var ude at handle.

En formentlig ti år yngre mand havde genkendt den socialdemokratiske politiker, som ofte udtaler sig imod ekstremisme. Også når den kan forbindes med den religion han selv har rødder i; den muslimske.

- Manden sagde, at jeg ikke skulle sige noget om muslimer og islam. Ellers ville det få konsekvenser.

Episoden står ikke alene, fortæller Lars Aslan Rasmussen til TV 2 Lorry.

Han fortæller, at han typisk et par gange om måneden modtager hadefulde mails. Det kan for eksempel være mails, der siger, at han ikke skal vise sig på Nørrebro.

Det var netop på Nørrebro, at Lars Aslan Rasmussen boede før. Men han valgte at flytte til Amager. Blandt andet fordi han jævnligt blev truet af især helt unge mænd, som han mødte på gaden.

Det generer ham derfor, at han nu også på Amager oplever at blive truet.

- Jeg prøvede ellers at forklare ham, at det ikke er helt almindelige og fredelige muslimer, jeg kritiserer. Det er ekstremisterne. Men han ville overhovedet ikke lytte. Han gentog bare, at jeg ikke skulle sige noget om muslimer og islam. Og at det ellers ville få konsekvenser for mig.

- Han stod med en pegefinger helt op i ansigtet på mig, fortæller Lars Aslan Rasmussen om episoden.

Lars Aslan Rasmussen siger, at han jævnligt tænker over, hvor han bevæger sig hen. Der er steder, han for eksempel vælger at cykle uden om. Og nogle gange tager han den karakteriske kasket af, som er med til at gøre ham så genkendelig.

Alt sammen for at undgå problemer.

Men truslerne forleden undgik han ikke. Lars Aslan Rasmussen har meldt sagen til politiet.